Kort efter midnat natten til fredag var tre undslupne køer årsag til at to bilister kørte galt ved Jerslev. Først kom en kvindelig bilist kørende, da der pludselig stod en ko midt på vejen. Bilisten nåede ikke at bremse, men ramte koen, som blev dræbt ved sammenstødet og slynget ud i grøften, fortæller vagtchef ved Nordjyllands Politi, Karsten Kristensen. Kort efter ramte en mandlig bilist to køer, som stod på vejen. Køerne var undsluppet fra en mark i nærheden. Begge køer blev så hårdt sårede, at betjentene på stedet valgte at aflive dem med deres tjenestepistoler. - De betjente, vi havde på stedet, har kendskab til landbrug, og de kunne se, at køerne led så meget, at de skulle aflives. Det er heldigvis sjældent, at det er nødvendigt, og det kræver også viden om, hvordan man gør det, for det er store dyr, og det skal gøres korrekt, siger vagtchef Karsten Kristensen. Begge biler blev totalskadede, men bilisterne slap fra uheldet med knubs.
To biler blev totalskadet og køer måtte aflives efter uheld ved Jerslev.